避暑招真觀聽琴
作者：黎廷瑞
朝代：宋

paragraphs: 驅車畏火傘，投扇倦風箑。
起行青松徑，往就白雲榻。
窈窕一壑深，蒼蒼兩崖夾。
玄菟獰爪齒，白龍老鱗甲。
竹樹擁青摻，花草靄叢雜。
渺沫灑空巖，冷飈下危峽。
始知忘解带，久坐思御裌。
丹丘逢羽人，瑶琴開寶匣。
古意鬰蒼茫，秋風淡蕭颯。
悲蟬爲噫吟，鳴鶴相和答。
歲華坐晼晚，塵路嗟隘狹。
飛仙倘來歸，遺我度世法。